Liv Tylerová

Detstvo a mladosť

Narodila sa v New Yorku ako Liv Rundgrenová. Krstné meno získala po herečke Liv Ullmannovej, ktorú si týždeň pred pôrodom všimla matka Bebe Buell na titulnej strane časopisu TV Guide. Liv vyrastala v partnerskom zväzku matky Bebe, toho času playmate časopisu Playboy a groupie, a rockového hudobníka Todda Rundgrena, ktorý nebol jej biologickým otcom. Aj napriek rozchodu jej matky s Rundgrenom, ktorý sa udial krátko po Livinom narodení, ho považovala Liv za svojho biologického otca do veku deviatich rokov.
Po rozchode „rodičov“ sa Liv s matkou presťahovala do Portlandu, v štáte Maine. Tam žila striedavo u mamy, u tety Annie, či u starej mamy Dorothey Johnson vo Virgínii. Už ako malé dieťa sa rada predvádzala: obliekala si matkine šaty, nalíčila sa a zabávala tak jej priateľov. Podľa vlastných slov bola normálnym dieťaťom, v porovnaní s rovesníkmi však bola veľmi vysoká a bacuľatá. Trpela tiež dyslexiou na základe čoho bola terčom posmechu u spolužiakov.
V tom čase začala Liv častejšie vídať rockového hudobníka Stevena Tylera, čo v nej vyvolalo zvláštne podozrenie a zmätok. K poznaniu že je jej skutočný otec však dospela až po koncerte Aerosmith v r. 1988, na ktorom spoznala Miu Tyler (*1978) dcéru Stevena Tylera, s ktorou ju spájala obrovská vizuálna podobnosť. Opýtala sa preto matky, kto je jej otec, pričom tá jej pravdu už len potvrdila: „Obrátila som sa na mamu s otázkou: „On je môj otec, však?“ Potom sme si išli sadnúť vonku pod strom, rozprávali sa a plakali cez dve hodiny.“ Bebe Buell utajovala pred dcérou skutočnosť z dôvodu Tylerových drogových a sexuálnych excesov a neželala si, aby sa jej dcéra zdržiavala v spoločnosti drogovo závislého otca. Tvrdila preto, že Liviným otcom bol jej vtedajší partner Todd Rundgren. Napriek komplikovanej minulosti si však Liv s otcom vytvorila veľmi blízky vzťah: „Bolo to vzrušujúce. Nepozerala som sa na to z tej zlej stránky.“ Na základe toho si vo veku dvanástich rokov zmenila priezvisko z Rundgren na Tyler, čím sa rodinné tajomstvo dostalo k verejnosti.

Modelingová kariéra

Keď mala Liv Tyler štrnásť rokov, presťahovala sa s mamou späť do New Yorku. Tu spoznala rodinnú priateľku a populárnu modelku Pavlínu Pořízkovú, ktorá ju presvedčila, aby začala pracovať v oblasti modelingu. Jej kariéra začala stúpať raketovou rýchlosťou a vzápätí na to sa Liv objavila na titulných stranách veľkých magazínov ako Seventeen, Interview či Mirabella.

Vo veku šestnástich rokov dostala ponuku zahrať si vo videoklipe svojho otca a skupiny Aerosmith. Tvorcovia videoklipu „Crazy“ (1994) si Liv všimli v reklame na kozmetické produkty Pantene a do roly odvážnej školáčky ju obsadili bez toho aby tušili, že jej otcom je samotný spevák kapely. Liv, ktorá si tu zahrala po boku herečky Alicie Silverstone, bola najprv zneistená scénami s erotickým nádychom, klip mal však obrovskú rotáciu na hudobnej stanici MTV, pričom stanicou VH1 bol vybraný na 23. priečku výberu „Top 100 hudobných videí všetkých čias“.

Filmová kariéra

V rovnakom roku začala Liv Tyler s natáčaním svojich prvých dvoch filmov: Tichý pád (Silent Fall; 1994) a romantickou drámou Tučko (Heavy; 1995), ktorá zaznamenala pozitívne ohlasy. Profesia herečky ju oslovila natoľko, že sa rozhodla ukončiť kariéru modelky a venovať sa iba hereckej profesii. Hodiny herectva však nikdy nenavštevovala. Ako sedemnásťročná natočila v poradí tretí film Na plné pecky (Empire Records; 1995), ale prelom v jej kariére zaznamenal až film legendárneho režiséra Bernarda Bertolucciho, Zvodná krása (Stealing Beauty; 1996). Tyler v ňom získala rolu spomedzi stoviek uchádzačiek a objavila sa tak po boku Jeremyho Ironsa. Úspech mal aj jej herecký výkon, vďaka ktorému bola pozvaná na filmový festival v Cannes r. 1996 a jej tvár sa stala billboardovým pútačom festivalu. Stala sa tiež filmovou hviezdou, ktorá sa pracovne začala objavovať po boku hviezd ako Tom Hanks, ktorý režíroval film To je náš hit! (That Thing You Do!; 1996) a Brucea Willisa (Armagedon; 1998) a tiež najpopulárnejších filmových režisérov.
Po filme Zvodná krása si zahrala menšiu rolu v trileri Ešte sa môžeš vrátiť (U-Turn; 1997), ale aj v romantickej dráme Rande (Inventing The Abbotts; 1997), kde spoznala svojho budúceho priateľa Joaquina Phoenixa. V r. 1998 nadabovala postavičku v televíznom seriály Herkules a zahrala si v troch ďalších filmoch: Už sa neviem dočkať (Can't Hardly Wait), Plunkett & Macleane a vo veľkofilme Armageddon. Posledný z filmov opäť upevnil Tylerovej status hviezdy. Liv sa tiež opäť objavila vo videoklipe skupiny Aerosmith k piesni „I don´t Want To Miss A Thing“, ktorá sa stala titulnou skladbou k filmovému soundtracku. Úspechu dcéry sa potešil aj otec Steven Tyler, ktorý na premiére filmu vo floridskom Mys Canaveral preniesol: „Liv si svoj filmový debut odbila v našom klipe Crazy a teraz hrá po boku Brucea Willisa!“
V r. 1999 stvárnila Tyler postavy vo filme Roberta Altmana Vitajte v Holly Springs (Cookie's Fortune) a vo filme Onegin, kde si zahrala s Ralphom Fiennesom. V r. 2000 sa druhýkrát objavila vo filme Roberta Altmana Dr. T a jeho ženy (Dr. T & the Women), kde si zahrala po boku Richarda Gerea a Kate Hudson. Nasledovala veľká rola Jewel v čiernej komédii Začalo sa to jednej horúcej noci (One Night At McCool's; 2001) so spoluhercami Michaelom Douglesom, Mattom Dillonom, Johnom Goodmanom a Paulom Raiserom. Ďalší výrazný úspech od čias Armageddonu však Liv Tylerovej priniesla až rola elfskej princeznej Arwen vo filmovej trilógii Pán prsteňov (2001-2003) na motívy rovnomennej knihy spisovateľa J. R. R. Tolkiena. K druhému dielu trilógie Dve veže (2002) nahrala Liv Tyler aj skladbu, ktorá sa však na pôvodne mienenom soundtracku neobjavila. Režisérovi Peterovi Jaksonovi sa skladba nehodila do filmovej scény a tak ju zaradil na rozšírenú verziu soundtracku Pána prsteňov: Návrat kráľa (2003). Liv sa neskôr nechala počuť, ako veľmi ju spievanie a nahrávanie bavilo, pričom vyjadrila svoj blízky vzťah k hudbe. V inom rozhovore však priznala že hudobný talent je jediný, ktorý jej otec Steven Tyler nechce uznať. Posledný diel trilógie režiséra Petera Jacksona vyniesol filmu jedenásť Oscarov. „Práca s Peterom Jacksonom bola inšpiráciou. Všetko to však bolo veľmi konzumné a môj návrat do reality bol tým pádom veľmi náruživý.“
V r. 2004 obsadil Liv Tyler do filmu Otcom na plný úväzok (Jersey Girl) režisér Kevin Smith. Liv tu hrala po boku Bena Afflecka, ktorého v nasledujúcom filme Samotár Jim (Lonesome Jim; 2005) vystriedal jeho brat Casey Affleck. Film bol natočený r. 2004, kedy sa Liv Tylerovej narodil syn Milo William Langdon. Herečka si vzápätí na to urobila v natáčaní filmov dvojročnú pauzu. Samotár Jim však absolvoval filmovú premiéru až v marci r. 2006. V r. 2007 sa už Liv Tyler objavila v novom filme Volanie o pomoc (Reign Over Me), v r. 2008 zase v komediálnej dráme Peklo so svokrou (Smother), hororovom trilery Oni (The Strangers) a v sci-fi/fantasy príbehu Neuveriteľný Hulk (The Incredible Hulk). Rok 2008 bol tiež poznačený rozvodom s manželom Roystonom Langdonom, na základe čoho si Liv dala v natáčaní opätovnú dvojročnú prestávku. Posledné dva snímky Super (2010) a The Ledge (2011) sa doposiaľ na plátna kín nedostali.

Vzťahy

Liv Tyler mala ročný vzťah (1994-1995) s hercom Johnnym Whitworthom (*1975). V rokoch 1996-1998 chodila s hercom Joaquinom Phoenixom (*1974). V r. 2003 sa na súkromnej svadbe na Barbadose vydala za basgitaristu a speváka britskej skupiny Spacehog, Roystona Langdona (*1972). Pár sa rozviedol v r. 2008. Tylerová má zo vzťahu syna Mila Williama Langdona, ktorý sa narodil 14. decembra 2004 na Manhattane.

Rodinné pomery

Liv má nevlastnú sestru Miu Tyler (*1978) zo vzťahu otca Stevena Tylera s bývalou modelkou a herečkou Andyho Warhola a groupie Cyrindou Fox-Tyler (*1952 - †2002). Cyrinda bola Livinou nevlastnou matkou. Mia je modelkou pre modely nadmerných veľkostí a so sestrou má blízky vzťah.
Z druhého otcovho manželstva s módnou návrhárkou Teresou Barrick (*1956) má Tylerová nevlastnú sestru Chelsea Ann Tallarico (*1989) a brata Taja Monroea Tallarica (*1992).
Liv je bývalou švagrinou ex-bubeníka americkej skupiny Papa Roach, Davea Bucknera, ktorý bol ženatý so sestrou Miou. Je tiež krstnou mamou detí Marlona Richardsa (syn Keitha Richardsa z The Rolling Stones) a vnučkou Dorothey Johnson, ktorá je autorkou kníh o spoločenskej etikete.

Kamarátske vzťahy

Je veľmi blízkou kamarátkou herečky Kate Hudson. Priateľské vzťahy ju tiež spájajú s hercom Orlandom Bloomom (kolega z Pána prsteňov), herečkou Gwyneth Paltrow a modelkou Kate Moss.